**ΤΕΛΙΚΟΣ ΕΛΕΓΧΟΣ ΕΡΓΟΥ (16-17.6.2024) ΚΑΙ**

**ΠΡΟΑΝΑΓΓΕΛΙΑ ΤΕΛΙΚΟΥ ΣΥΝΕΔΡΙΟΥ LIFE GrIn (24.9.2024)**

Η ΚΕΔΕ είναι βασικός εταίρος του έργου LIFE GrIn στο οποίο εργάζεται για να παραδώσει στους ΟΤΑ όλης της χώρας τα, εφαρμοσμένα και πιλοτικά δοκιμασμένα με απόλυτη επιτυχία, παραδοτέα του έργου που αφορούν στην αύξηση και τη βιωσιμότητα των χώρων πρασίνου στο αστικό και περιαστικό περιβάλλον.

Με επικεφαλής εταίρο το Ινστιτούτο Δασικών Μεσογειακών Οικοσυστημάτων (ΙΔΜΟ) και με το απόλυτα καταρτισμένο και αφιερωμένο επιστημονικό του προσωπικό, έχουμε συντάξει κατευθυντήριες γραμμές της πορείας προς την βιωσιμότητα των χώρων με κριτήρια την σωστή επιλογή των σπόρων και τη διατήρηση του μικροκλίματος για τη βιώσιμη ανάπτυξη τους, στοχεύοντας στην ευχάριστη χρήση τους από τους πολίτες.

Επιπλέον δε, και σε συνεργασία με το ΥΠ.ΕΝ θα συντηρήσουμε πλατφόρμα καταγραφής τόσο των δημοτικών χώρων πρασίνου όσο και της κατάστασης των φυτών/δέντρων, για πρώτη φορά στην Ελλάδα, με επιπλέον δυνατότητα χρήσης και ενημέρωσης της πλατφόρμας με νέα στοιχεία από το τμήμα πρασίνου κάθε ΟΤΑ.

Στις 4.5.2023 και στο πλαίσιο των δράσεων μας εντός του έργου είχαμε διοργανώσει (στο ξενοδοχείο Caravel) Ημερίδα Ενημέρωσης για το έργο όπου και συγκεντρώσαμε και παρουσιάσαμε καλές πρακτικές των ελληνικών δήμων σε θέματα πρασίνου. Απαντώντας στην αναντίρρητη ανάγκη υποστήριξης των τμημάτων πρασίνου των δήμων προσκαλέσαμε επικεντρωμένα τους αντιδημάρχους περιβάλλοντος αλλά και τους δημοτικούς υπαλλήλους που απασχολούνται στα σχετικά τμήματα των δήμων οι οποίοι ανταποκρίθηκαν ευρέως και με ενδιαφέρον.

Στο κανάλι της ΚΕΔΕ στο YouTube μπορείτε να βρείτε αυτή την Ημερίδα και να παρακολουθήσετε τις ενδιαφέρουσες ομιλίες, την παρουσίαση μίας προς μίαν των καλών πρακτικών αλλά και τη σχετική συζήτηση.

*Διαπιστώσαμε μέσα από τον διάλογο με τους ανθρώπους που εργάζονται καθημερινά επί των θεμάτων αυτών, την ανάγκη για ενημέρωση επί των παραδοτέων του έργου και επί των τεχνικών λεπτομερειών εφαρμογής αυτών. Έχοντας αυτό τον προσανατολισμό και σε συνέχεια της περσινής Ημερίδας η* ***ΚΕΔΕ με χαρά σας προσκαλεί στο ΤΕΛΙΚΟ ΣΥΝΕΔΡΙΟ ΤΟΥ ΕΡΓΟΥ LIFE GrIn το οποίο διοργανώνει στο Ξενοδοχείο ΤΙΤΑΝΙΑ στις 24 Σεπτεμβρίου 2024****.*

Παρακαλείστε να συμπεριλάβετε στο ημερολόγιο σας την ημερομηνία του Συνεδρίου και να παρευρεθείτε. Θα σας σταλεί εντός Ιουλίου 2024 σχέδιο προγράμματος και ενημερωτικό σημείωμα.

Θα ενημερωθείτε για τα ιδιαιτέρως χρηστικά και ενδιαφέροντα αποτελέσματα του έργου LIFE GrIn από όσους εργάστηκαν σε αυτό τόσο στην ΚΕΔΕ όσο και στους υπολοίπους εταίρους του έργου (ΥΠ.ΕΝ, ΙΔΜΟ, Μαρούσι, Ηράκλειο Κρήτης, Homeotech) καθώς θα έχετε και την ευκαιρία διασύνδεσης με συναδέλφους σας ανά την Ελλάδα για να συζητήσουμε την καλύτερη δυνατή εφαρμογή των παραδοτέων του έργου στην περίπτωση του δικού σας Δήμου.

Στην πορεία προς το Τελικό Συνέδριο οι συντονιστές και ελεγκτές του έργου από την Γενική Διεύθυνση Περιβάλλοντος της Ευρ. Επιτροπής επισκέπτονται την χώρα μας, στις 16 και 17 Ιουλίου 2024, στους δύο δήμους, εταίρους και πιλοτικούς εφαρμοστές του έργου, Ηράκλειο Κρήτης και Μαρούσι, προκειμένου να διεξάγουν τον τελικό έλεγχο εκ του σύνεγγυς, στον οποίο βεβαίως μετέχει και η ΚΕΔΕ.

Για ότι σχετικό απευθυνθείτε στην Υπεύθυνη Ευρ. Προγραμμάτων κ. Χαμακιώτη Δέσποινα στο chamakioti@kede.gr.

***Χαμακιώτη Δέσποινα***

*Διεθνείς Σχέσεις και Ευρ. Προγράμματα*

*ΚΕΔΕ*